Document ID: 32012R1229

ΚΑΝΟΝΙΣΜΌΣ (ΕΕ) αριθ. 1229/2012 ΤΗΣ ΕΠΙΤΡΟΠΉΣ
της 10ης Δεκεμβρίου 2012
σχετικά με την τροποποίηση των παραρτημάτων IV και XII της οδηγίας 2007/46/ΕΚ του Ευρωπαϊκού Κοινοβουλίου και του Συμβουλίου για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, καθώς και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (οδηγία-πλαίσιο)
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, καθώς και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (Οδηγία - πλαίσιο) (1), και ιδίως το άρθρο 39 παράγραφοι 2 και 3,
Εκτιμώντας τα ακόλουθα:
(1)
Η οδηγία 2007/46/ΕΚ θεσπίζει ένα εναρμονισμένο πλαίσιο που περιέχει τις διοικητικές διατάξεις και τις γενικές τεχνικές απαιτήσεις για όλα τα νέα οχήματα. Ειδικότερα, περιλαμβάνει τις κανονιστικές πράξεις που καθορίζουν τις τεχνικές απαιτήσεις με τις οποίες πρέπει να συμμορφώνονται τα οχήματα προκειμένου να τους χορηγείται έγκριση τύπου ΕΚ.
(2)
Το παράρτημα IV μέρος 1 της οδηγίας 2007/46/ΕΚ περιέχει κατάλογο κανονιστικών πράξεων που ορίζουν τις απαιτήσεις για την έγκριση τύπου ΕΚ οχημάτων που παράγονται σε απεριόριστες σειρές. Η οδηγία 2007/46/ΕΚ έχει τροποποιηθεί πολλές φορές και ο εν λόγω κατάλογος έχει αντίστοιχα επικαιροποιηθεί.
(3)
Ο κανονισμός (ΕΚ) αριθ. 661/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τις απαιτήσεις έγκρισης τύπου και γενικής ασφαλείας των μηχανοκίνητων οχημάτων και των ρυμουλκουμένων τους, καθώς και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά (2), προβλέπει την κατάργηση πολλών οδηγιών. Οι καταργούμενες οδηγίες έχουν αντικατασταθεί από αντίστοιχους κανονισμούς της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) και κανονισμούς της Επιτροπής. Οι εν λόγω αλλαγές πρέπει να περιληφθούν στο παράρτημα IV της οδηγίας 2007/46/ΕΚ.
(4)
Η προσαρμογή των απαιτήσεων για την έγκριση τύπου ΕΚ μικρών σειρών είναι ουσιώδους σημασίας, προκειμένου να εξασφαλιστεί ότι οι κατασκευαστές που παράγουν μικρές σειρές οχημάτων εξακολουθούν να έχουν πρόσβαση στην εσωτερική αγορά. Για τον σκοπό αυτό, είναι αναγκαίο να εγκριθούν απλοποιημένα μέτρα μείωσης του κόστους που απαιτείται από τη διαδικασία έγκρισης τύπου, ενώ ταυτόχρονα πρέπει να εξασφαλιστεί υψηλό επίπεδο οδικής ασφάλειας και προστασίας του περιβάλλοντος.
(5)
Επειδή τα οχήματα της κατηγορίας Ν1 παρουσιάζουν κατασκευαστικά χαρακτηριστικά παρόμοια με εκείνα των οχημάτων της κατηγορίας Μ1, είναι, επίσης, σκόπιμο να καθοριστούν εναρμονισμένες τεχνικές απαιτήσεις για τα οχήματα της κατηγορίας Ν1, ώστε να δοθεί η δυνατότητα στα εν λόγω οχήματα που παράγονται σε μικρές σειρές να έχουν πρόσβαση στην εσωτερική αγορά.
(6)
Οι απαιτήσεις που καθορίζονται στο παράρτημα IV προσάρτημα 1 της οδηγίας 2007/46/ΕΚ είναι σημαντικό να ισχύουν για όλα τα νέα οχήματα. Ωστόσο, θα πρέπει να δοθεί επαρκής χρόνος στους κατασκευαστές ώστε να μπορέσουν να προσαρμόσουν τα οχήματά τους στις νέες απαιτήσεις.
(7)
Το παράρτημα XII μέρος Α τμήματα 1 και 2 της οδηγίας 2007/46/ΕΚ περιλαμβάνει ποσοτικά όρια για τους σκοπούς της έγκρισης τύπου ΕΚ μικρών σειρών. Είναι σκόπιμο, κατά την επέκταση της έγκρισης τύπου ΕΚ μικρών σειρών στα οχήματα της κατηγορίας Ν1 να προβλεφθεί ποσοτικό όριο για τα οχήματα της εν λόγω κατηγορίας. Ομοίως, δεδομένου του σκοπού της έγκρισης τύπου ΕΚ, δηλαδή της διαμόρφωσης της πρόσβασης στην εσωτερική αγορά, ο αριθμός των οχημάτων της κατηγορίας Ν1 τα οποία είναι δυνατόν να επωφεληθούν από την εθνική έγκριση τύπου σύμφωνα με το άρθρο 23 της οδηγίας 2007/46/ΕΚ θα πρέπει να περιοριστεί στο αναγκαίο ελάχιστο. Επομένως, θα πρέπει επίσης να καθοριστεί η ποσότητα των εν λόγω οχημάτων.
(8)
Τα παραρτήματα IV και XII της οδηγίας 2007/46/ΕΚ θα πρέπει, επομένως, να τροποποιηθούν ανάλογα.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της τεχνικής επιτροπής για τα μηχανοκίνητα οχήματα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα IV και XII της οδηγίας 2007/46/ΕΚ τροποποιούνται σύμφωνα με το παράρτημα του παρόντος κανονισμού.
Άρθρο 2
Η έγκριση τύπου ΕΚ μικρών σειρών που χορηγήθηκε πριν από την 1η Νοεμβρίου 2012 παύει να ισχύει στις 31 Οκτωβρίου 2016. Οι εθνικές αρχές θεωρούν ότι τα πιστοποιητικά συμμόρφωσης των οχημάτων δεν είναι πλέον έγκυρα για τους σκοπούς του άρθρου 26 παράγραφος 1 της οδηγίας 2007/46/ΕΚ, εκτός εάν οι σχετικές εγκρίσεις τύπου έχουν επικαιροποιηθεί σύμφωνα με τις απαιτήσεις του παραρτήματος IV προσάρτημα 1 της οδηγίας 2007/46/ΕΚ.
Άρθρο 3
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ωστόσο, το σημείο 1 στοιχείο β) του παραρτήματος εφαρμόζεται σύμφωνα με τις ημερομηνίες που καθορίζονται σε αυτό.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Δεκεμβρίου 2012.

Labels: 7
3
8